b'\n_START_ARTICLE_\nFukuoka\n_START_SECTION_\nAjalugu\n_START_PARAGRAPH_\nT\xc3\xa4nap\xc3\xa4eva Fukuoka piirkond oli asustatud juba ammuilma. See on \xc3\xbcks Jaapani vanimaid asustatud maa-alasid, kuid suurt asulat polnud seal kuni \xc3\xbcsna hilise ajani._NEWLINE_Mongolite valitseja Hubilai-khaan saatis 1274 laevastiku Jaapanit vallutama, aga halva juhtimise ja orkaani t\xc3\xb5ttu kukkus sissetung l\xc3\xa4bi. Jaapanlastele oli selge, et j\xc3\xa4rgmine kord ei pruugi nii h\xc3\xa4sti minna, ja 1276\xe2\x80\x931277 p\xc3\xbcstitati Jaapani rannikule vaenlase laevastiku eeldatava randumiskoha Hakata lahe kaldale kivim\xc3\xbc\xc3\xbcr, mis oli 20 km pikk, 2\xe2\x80\x933 m k\xc3\xb5rge ja alusel 3 m paks. Selle m\xc3\xbc\xc3\xbcri j\xc3\xa4\xc3\xa4nused avastati v\xc3\xa4ljakaevamiste k\xc3\xa4igus 1930. aastatel. Juba 1281 toimuski j\xc3\xa4rgmine r\xc3\xbcnnak ja samamoodi h\xc3\xa4vines mongolite laevastik orkaani t\xc3\xb5ttu. Mongolid suutsid tungida Dazaifuni, mis asub 15 km Fukuokast l\xc3\xb5una pool, ja pidid siis taanduma. Rohkem nad Jaapanit vallutada ei \xc3\xbcritanud._NEWLINE_Keskajal kuulus Fukuoka Chikuzeni provintsi, mis kuulub t\xc3\xa4nap\xc3\xa4eval Fukuoka prefektuuri koosseisu. Kohanime "Fukuoka" on kasutatud alates Nagamasa Kuroda ajast, kes oli Chikuzeni provintsi esimene daimjo ning elas 16. sajandi l\xc3\xb5pus ja 17. sajandi alguses._NEWLINE_Kuroda laskis oma liitlase, Jaapani esimese \xc5\xa1oguni Ieyasu Tokugawa auks rajada templi, mis p\xc3\xb5les Boshini s\xc3\xb5ja ajal 1868 ajal maha._NEWLINE_Hakata lahe rannikule kerkis kaks naaberlinna, mis l\xc3\xb5puks sisuliselt kokku kasvasid. Need kandsid nimesid Fukuoka ja Hakata. Hakatas olid sadam ja \xc3\xa4ripiirkond, samuti oli see rohkem seotud kultuuriga, seevastu Fukuokast olid p\xc3\xa4rit paljud samuraid. 1. aprillil 1889 need linnad \xc3\xbchendati. \xc3\x9chinemiskoosolekul valiti uue linna nimeks algul Hakata, kuid seej\xc3\xa4rel tungisid koosolekule samuraid ja sundisid kohalolijaid valima linna nimeks Fukuoka._NEWLINE_Sellegipoolest kasutatakse nime "Hakata" t\xc3\xa4nap\xc3\xa4evalgi: mitte \xc3\xbcksnes endise Hakata linna asukoha t\xc3\xa4henduses, vaid Hakata nime kannab linna raudteejaam ja kohalikku murrakut nimetatakse hakata-ben._NEWLINE_1903 asutati Fukuokas Kyoto Keiserliku \xc3\x9clikooli osakond Fukuoka meditsiinikolled\xc5\xbe. 1911 nimetati see \xc3\xbcmber Ky\xc5\xabsh\xc5\xab Keiserlikuks \xc3\x9clikooliks ja eraldati juriidiliselt Kyoto \xc3\xbclikoolist. Teise maailmas\xc3\xb5ja ajal praktiseeriti seal USA s\xc3\xb5javangide peal vivisektsiooni._NEWLINE_1910 algas Fukuokas trammiliiklus. See l\xc3\xb5petati 1979._NEWLINE_1929 algasid regulaarlennud liinil Fukuoka\xe2\x80\x93Osaka\xe2\x80\x93Tokio. T\xc3\xa4nap\xc3\xa4eva lennujaam avati 1951._NEWLINE_1953 avati Fukuoka loomaaed._NEWLINE_1. m\xc3\xa4rtsil 1975 liideti Fukuokaga Sawara linn, mis oli moodustatud 1. augustil 1956 kolme k\xc3\xbcla liitmise tulemusena._NEWLINE_1981 avati Fukuoka metroo._NEWLINE_Elanike arv on 1 400 600 (2005).\n_START_SECTION_\nKliima\n_START_PARAGRAPH_\nFukuoka aastane keskmine temperatuur on +16,6 \xc2\xb0C. K\xc3\xb5ige palavamad kuud on august (+27,6 \xc2\xb0C) ja juuli (+26,9 \xc2\xb0C). K\xc3\xb5ige jahedamad kuud on jaanuar (+6,4 \xc2\xb0C) ja veebruar (+6,9 \xc2\xb0C)._NEWLINE_Aastas sajab keskmiselt 1632 mm. P\xc3\xb5hiliselt sajab suvel. K\xc3\xb5ige sademeterohkemad kuud on juuni (272 mm) ja juuli (266 mm), k\xc3\xb5ige kuivemad kuud on detsember (54 mm) ja veebruar (71 mm). Lund sajab aastas keskmiselt 5 cm, aga p\xc3\xbcsivat lumikatet ei moodustu. Aastas sajab keskmiselt 129 p\xc3\xa4eval. K\xc3\xb5ige rohkem sajup\xc3\xa4evi on m\xc3\xa4rtsis (12,9) ja juunis (12,4), k\xc3\xb5ige v\xc3\xa4hem oktoobris (7,3). Lund sajab aastas keskmiselt 17 p\xc3\xa4eval. \xc3\x95huniiskus on keskmiselt 69%, k\xc3\xb5ige suurem on see juunis (76%) ja juulis (75%), k\xc3\xb5ige v\xc3\xa4iksem jaanuaris ja veebruaris (64%)._NEWLINE_Aastas paistab p\xc3\xa4ike keskmiselt 1848 tundi. K\xc3\xb5ige rohkem paistab p\xc3\xa4ikest augustis (199 tundi) ja juulis (183 tundi), k\xc3\xb5ige v\xc3\xa4hem jaanuaris (100 tundi) ja veebruaris (114 tundi).\n_START_SECTION_\nSport\n_START_PARAGRAPH_\n1947 toimus esimene Fukuoka maraton. See peetakse iga detsembri esimesel p\xc3\xbchap\xc3\xa4eval._NEWLINE_Alates 1951 toimub iga aasta novembris \xc3\xbcmber-Ky\xc5\xabsh\xc5\xab teatejooks, mille pikkus on 1064 km ja mis on jagatud 72 etapiks. See on maailma pikim iga-aastane teatejooks._NEWLINE_Iga aasta novembris toimub Fukuokas suur sumoturniir. See on iga aasta 6 sumoturniirist viimane._NEWLINE_Fukuokas toimusid 1995. aasta suveuniversiaad, 2001. aasta maailmameistriv\xc3\xb5istlused ujumises ja 2006. aasta maailmameistriv\xc3\xb5istlused krossijooksus.'